CELEX: 32018D0662
Language: lt
Date: 2018-04-27 00:00:00
Title: 2018 m. balandžio 27 d. Komisijos įgyvendinimo sprendimas (ES) 2018/662, kuriuo skiriama Europos Sąjungos etaloninė paukščių gripo ir Niukaslo ligos tyrimo laboratorija ir iš dalies keičiamas Tarybos direktyvos 2005/94/EB VII priedas (pranešta dokumentu Nr. C(2018) 2459) (Tekstas svarbus EEE. )

30.4.2018   
               
               
                  LT
               
               
                  Europos Sąjungos oficialusis leidinys
               
               
                  L 110/134
               
            KOMISIJOS ĮGYVENDINIMO SPRENDIMAS (ES) 2018/662
      2018 m. balandžio 27 d.
      kuriuo skiriama Europos Sąjungos etaloninė paukščių gripo ir Niukaslo ligos tyrimo laboratorija ir iš dalies keičiamas Tarybos direktyvos 2005/94/EB VII priedas
      
         
            (pranešta dokumentu Nr. C(2018) 2459)
         
      
      (Tekstas svarbus EEE)
      EUROPOS KOMISIJA,
      atsižvelgdama į Sutartį dėl Europos Sąjungos veikimo,
      atsižvelgdama į 1992 m. liepos 14 d. Tarybos direktyvą 92/66/EEB, nustatanti Bendrijos Niukaslio ligos kontrolės priemones (1), ypač į jos 15 straipsnio 1 dalį,
      atsižvelgdama į 2005 m. gruodžio 20 d. Tarybos direktyvą 2005/94/EB dėl paukščių gripo kontrolės Bendrijoje priemonių ir panaikinančią Direktyvą 92/40/EEB (2), ypač į jos 63 straipsnio 2 dalį,
      kadangi:
      
                  (1)
               
               
                  Direktyvoje 92/66/EEB (*1) nustatytos būtinosios kontrolės priemonės, taikytinos Niukaslo ligos protrūkio naminių paukščių, sportinių balandžių ir kitų nelaisvėje laikomų paukščių populiacijose atveju. Tos direktyvos 15 straipsnyje numatyta skirti Europos Sąjungos etaloninę Niukaslo ligos tyrimo laboratoriją, kad ji vykdytų tame straipsnyje nustatytas funkcijas ir pareigas;
               
            
                  (2)
               
               
                  Direktyvoje 2005/94/EB nustatytos tam tikros prevencinės priemonės, susijusios su paukščių gripo stebėsena ir ankstyvu nustatymu, ir būtinosios kontrolės priemonės, taikytinos kilus naminių ar kitų nelaisvėje laikomų paukščių gripo protrūkiui. Tos direktyvos 51 straipsnio 1 dalyje nustatyta, kad VII priedo 1 dalyje nurodyta laboratorija yra Europos Sąjungos etaloninė paukščių gripo tyrimo laboratorija ir vykdo VII priedo 2 dalyje nurodytas funkcijas ir pareigas;
               
            
                  (3)
               
               
                  po Jungtinės Karalystės pranešimo pagal Europos Sąjungos sutarties 50 straipsnį Europos Sąjungos etaloninės paukščių gripo ir Niukaslo ligos tyrimo laboratorijos, kurios šiuo metu paskirtos pagal direktyvas 92/66/EEB ir 2005/94/EB, turės nutraukti savo veiklą kaip Europos Sąjungos etaloninės šių dviejų ligų tyrimo laboratorijos;
               
            
                  (4)
               
               
                  atsižvelgiant į tai, kad paukščių gripo ir Niukaslo ligos pasireiškimas, diagnostinių tyrimų metodai, reikiamos žinios bei įranga yra labai panašūs, tikslinga paskirti vieną Europos Sąjungos etaloninę abiejų ligų tyrimo laboratoriją;
               
            
                  (5)
               
               
                  siekiant išvengti bet kokio Europos Sąjungos etaloninės paukščių gripo ir Niukaslo ligos tyrimo laboratorijos veiklos pertrūkio ir suteikti naujai paskirtai laboratorijai pakankamai laiko pradėti vykdyti naująsias funkcijas ir pareigas visu pajėgumu, tikslinga nustatyti, kad šiame sprendime nustatytos priemonės būtų taikomos nuo 2019 m. sausio 1 d.;
               
            
                  (6)
               
               
                  Komisija, glaudžiai bendradarbiaudama su valstybėmis narėmis, surengė Europos Sąjungos etaloninės paukščių gripo ir Niukaslo ligos tyrimo laboratorijos atrankos ir skyrimo konkursą, atsižvelgdama į techninę ir mokslinę laboratorijos kompetenciją ir jos darbuotojų patirtį;
               
            
                  (7)
               
               
                  baigus atrankos procedūrą atrinkta laboratorija („Istituto Zooprofilattico Sperimentale delle Venezie (IZSVe)“ Legnaro, Italija) nuo 2019 m. sausio 1 d. turėtų būti neribotam laikui skiriama Europos Sąjungos etalonine paukščių gripo ir Niukaslo ligos tyrimo laboratorija;
               
            
                  (8)
               
               
                  šiame įgyvendinimo sprendime nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
               
            PRIĖMĖ ŠĮ SPRENDIMĄ:
      1 straipsnis
      Šiuo sprendimu „Istituto Zooprofilattico Sperimentale delle Venezie (IZSVe)“, Legnaro, Italija, skiriama Europos Sąjungos etalonine paukščių gripo ir Niukaslo ligos tyrimo laboratorija.
      2 straipsnis
      Direktyvos 2005/94/EB VII priedo 1 punktas pakeičiamas taip:
      
         
                     „1.
                  
                  
                     Europos Sąjungos etaloninė paukščių gripo tyrimo laboratorija yra:
                     „Istituto Zooprofilattico Sperimentale delle Venezie (IZSVe)“, Legnaro, Italija.“
                  
               
      3 straipsnis
      Šis sprendimas taikomas nuo 2019 m. sausio 1 d.
      4 straipsnis
      Šis sprendimas skirtas valstybėms narėms.
      
         Priimta Briuselyje 2018 m. balandžio 27 d.
         
            
               Komisijos vardu
            
            Vytenis ANDRIUKAITIS
            
               Komisijos narys
            
         
      
      
         (1)  OL L 260, 1992 9 5, p. 1.
      
         (2)  OL L 10, 2006 1 14, p. 16.
      
         (*1)  Tarybos direktyva 92/66/EEB šiuo metu derinama su SESV ir Europos Parlamento ir Tarybos reglamentu (ES) 2017/625 (OL L 95, 2017 4 7, p. 1) dėl oficialios kontrolės.